बेलायतमा पहिलोपटक नेपाली बास्केटबल लिग
बेलायतमा पहिलोपटक आयोजित ‘ए स्टार नेप्लिज बास्केटबल लिग २०२२’ बलर्स स्ल्यामर्स टिमले जितेको छ । स्यान्डहर्स्ट निक्स र बलर्स स्ल्यामर्सबीच शनिबार भएको अन्तिम प्रतिस्पर्धामा बलर्स स्ल्यामर्सले ६९ अंक ल्याएर प्रथम भइ शिल्ड एवं मेडल जित्यो । स्यान्डहर्स्ट निक्स ६३ अंक ल्याएर सेकेन्ड रनरअप बनेको छ ।
लन्डन — बेलायतमा पहिलोपटक आयोजित ‘ए स्टार नेप्लिज बास्केटबल लिग २०२२’ बलर्स स्ल्यामर्स टिमले जितेको छ । स्यान्डहर्स्ट निक्स र बलर्स स्ल्यामर्सबीच शनिबार भएको अन्तिम प्रतिस्पर्धामा बलर्स स्ल्यामर्सले ६९ अंक ल्याएर प्रथम भइ शिल्ड एवं मेडल जित्यो । स्यान्डहर्स्ट निक्स ६३ अंक ल्याएर सेकेन्ड रनरअप बनेको छ ।लन्डनस्थित ब्रुनेल युनिभर्सिटी स्पोर्टस् सेन्टरमा आयोजित फाइनल खेल निकै रोचक बनेको थियो । सो अवसरमा करिब तीनसय ३१० जना दर्शक सहभागी थिए ।तेश्रो स्थानका लागि डिबीएस र वाटरमेलन स्न्याचर्सबीच भएको खेलमा वाटरमेलन स्न्याचर्सले ९० अंक ल्याइ तृतीय भयो भने डिबीएसले ६३ अंक प्राप्त गर्‍यो ।महिलातर्फ दुईमात्र टिम ‘म खेल्छु १’ र ‘म खेल्छु २’ बीच भएको मैत्रीपूर्ण खेलमा ‘म खेल्छु २’ ले ४३ अंक ल्याएर जीत हासिल गरयो भने अर्को टिमले २० स्कोर ल्यायो । त्यसैगरी, फाइनल्स् एमभिपी अवार्ड बलर्स स्ल्यामर्सका अनिस तामाङले पाए भने लिग टप स्कोरर साउथ आसफोर्ड वुल्भस्का एमानुयल अगस्टिनो र लिग थ्री प्वाइन्ट लिडर स्यान्डहर्स्ट निक्सका प्रसान राई भए । फाइनल खेलमा अतिथीहरु दूतावासका अट्याची गजेन्द्र राई, हिलिङडनका डेपुटी मेयर शेयार अहमद वेलाना, बार्नेट काउन्सिलर लक्ष्यबहादुर गुरुङ, ए स्टार फाइनान्सियल सोलुसन्स यूकेका प्रबन्ध निर्देशक मीन दर्लामी लगायतले शिल्ड, मेडल र ट्रफी प्रदान गरे ।नेपाल बास्केटबल यूकेले १७ साता अघि सुरु गरेको लिगमा ८ नेपाली टिम सहभागी थिए । लन्डनको अक्सब्रीज, मेडस्टोन, फेल्थाम, क्याम्बर्ली, जिलिङहम र फोकस्टन केन्ट सहरमा खेल खेलाइएको थियो ।बेलायतको नेपाली समुदायमा सन् २००७ देखि बास्केटबल प्रतियोगिता हुने गरे पनि लिग खेलाइएको यो पहिलो भएको आयोजकले जनाएका छन् ।नेपाल बास्केटबल यूकेका सचिव भुवन लिम्बुले बेलायतको व्यस्त समयमा लामो अवधिसम्म खेल खेलाउन चुनौती र खर्चिलो भए पनि खेलाडी, दर्शक र प्रायोजकको साथ र समन्वयले लिग सफल भएको बताए । आगामी वर्ष अझ व्यवस्थित र व्यवसायिक बनाइने पनि लिम्बुले बताए । लिग टाइटिल प्रायोजक ए स्टार फाइनान्सियल सोलुसन्स यूकेका प्रबन्ध निर्देशक एवं इन्डिपेन्डेन्ट फाइनान्सियल एड्भाइजर मीन दर्लामीले नेपाली युवालाई अवसर सिर्जना गरी बास्केटबलमार्फत उनीहरूलाई कुलतमा नलाग्न प्रेरित गर्ने आफ्नो मुख्य उद्देश्य रहेको बताए । ए स्टारले दोश्रो पुस्तालाई लक्षित गरिएका विभिन्न कार्यक्रममा विगतमा पनि सहयोग गर्दै आएको छ । बेलायतको नेपाली समुदायबीच बास्केटबल खेल व्यवस्थित र थप व्यावसायिक बनाउन युवाहरूले हालै नेपाल बास्केटबल यूके गठन गरेका हुन्  । उक्त संस्थाले नेपाल र बेलायतका खेलाडीबीच सम्बन्ध विस्तार, दुई देशमा विभिन्न इभेन्ट र प्रशिक्षण तथा लिग एवं टुर्नामेन्टलाई नियमित गर्ने सोच बनाएको छ ।संस्थाले दीर्घकालीन लक्ष्यमा बास्केटबल इंग्ल्यान्डसँग आवद्धता, बेलायतबाट नेपाल प्रतियोगितामा सहभागिता र नेपालका खेलाडीलाई बेलायतमा अवसर एवं प्रशिक्षण प्रदान गर्ने लक्ष्य पनि राखेको छ ।